Erling Dinesen
Erling Dinesen, 25.2.1910-17.9.1986, dansk politiker. Erling Dinesen var fra 1949-63 formand for Dansk Handels- og Kontormedhjælperforbund. 1963-76 var han arbejdsminister i skiftende socialdemokratiske regeringer. Han stod i spidsen for vigtige ændringer i arbejdsmarkedspolitikken og spillede som J.O. Krags hovedrådgiver og fortrolige en vigtig rolle til og med 1972.
Erling Dinesen var medlem af Folketinget 1964-79 og af EF-parlamentet 1977-79. Han var næstformand for Socialdemokratiet 1969-73 og konstitueret formand 1972-73.